钱惟演
送僧归护国寺
曹溪有真嗣，是名大知识。
得法三十年，堂堂坐岩石。
忽徇云玺招，暂屈冥鸿翼。
褰裳度王城，夙驾来军壁。
陆泉正持戒，到溉方蔬食。
晨炉薝蔔霏，夜榻氍毹积。
金钵稻脂香，琼瓯茗花碧。
高谈入幽固，默对探虚寂。
学精西竺言，诗妙南朝格。
与游欣雾润，鄙吝犹泉涤。
遽忆五芝春，悠然理归策。
伊予病且老，末景如驹隙。
惭为中军帅，更玷台臣席。
无功翊熙明，何力当优绩。
莲社久栖心，华簪聊寄迹。
愿辞食地封，永事弥天释。